钦定古今图书集成/明伦汇编/氏族典/第106卷 > 裴矩
## 钦定古今图书集成/明伦汇编/氏族典/第106卷 > 裴矩

按《隋书裴矩传》：“矩字弘大，河东闻喜人也。好学，颇爱
文藻，有智数。齐北平王贞为司州牧，辟为兵曹从事，
转高平王文学。及齐亡，不得调。高祖为定州总管，召
补记室。高祖作相，参相府记室事。及受禅，迁给事郎，
奏舍人事。伐陈之役，领元帅记室。明年，奉诏巡抚岭
南，以功拜开府，赐爵闻喜县公。除民部侍郎，寻迁内”
史侍郎、尚书左丞，转吏部侍郎。炀帝即位，西域诸蕃
多至张掖，与中国交市，帝令矩掌其事。矩知帝方勤
远略，诸商胡至者，矩诱令言其国俗山川险易，撰《西
域图记》三卷，入朝奏之，帝大悦。转民部侍郎。未视事，
迁黄门侍郎。大业三年，进位银青光禄大夫。从帝巡
于塞北，始建征辽之策，以本官领武贲郎将。明年，进
位右光禄大夫。十一年，从幸江都宫。宇文化及之乱，
以矩为尚书右仆射，加光禄大夫，封蔡国公，为河北
道安抚大使。及宇文氏败，为窦建德所获，复以为吏
部尚书，转尚书右仆射。及建德败，矩归于唐，授左庶
子，转詹事、民部尚书。